एजेंडा नहीं िमला तो महिला सदस्यों ने किया बैठक का बहिष्कार
समय पर एजेंडा नहीं मिलने के कारण बुधवार को जिला पंचायत की सामान्य सभा का महिला सदस्यों ने बहिष्कार किया। इसके बाद समस्याओं के निराकरण के लिए कलेक्टर एमबी ओझा को एक ज्ञापन भी सौंपा गया। जिला पंचायत की बैठक में 9 विभागों की समीक्षा बैठक रखी गई थी।
जिला पंचायत में नेता प्रतिपक्ष सुभाषिनी बोहत ने बताया कि जिला पंचायत में महिला सदस्यों ने पिछले 9 महीनों में अपने-अपने निर्वाचन क्षेत्रों के चहुंमुखी विकास के लिए पुरजोर तरीके से आवाज उठाई लेकिन अधिकारियों ने कोई कार्रवाई नहीं की।
हालत अभी यथावत बनी हुई है। महिला सदस्यों ने बताया कि 9 विभागों की समीक्षा बैठक रखी गई थी लेकिन उसका एजेंडा महज 2 दिन पहले ही सदस्यों को मिला है। नियमानुसार एजेंडे की कापी 7 दिन पहले दिए जाने का प्रावधान है। पूर्व की बैठकों की प्रोसीडिंग भी हमें नहीं दी जाती है। सामान्य बैठकों के प्रस्तावों को लिपिबद्ध नहीं किया जाता है। बाद में अधिकारी अपनी मर्जी से आंकड़े भर लेते हैं। निर्वाचित सदस्यों के क्षेत्रों में स्कूलों, छात्रावासों की हालत बद से बदतर हो गई है।
तवज्जो नहीं देते अधिकारी
कई स्थानों पर मध्याह्न भोजन और पोषण आहार नहीं बंट रहा है। शिकायतों के बाद भी अधिकारी कोई कार्रवाई नहीं करते हैं। इसके अलावा लोनिवि, प्रधानमंत्री ग्रामीण सड़क, सिंचाई विभाग, पीएचई विभाग के अधिकारी हमारे बताए कार्यों को तवज्जो नहीं देते हैं। सुभाषिनी ने बताया कि हमारे सामूहिक बहिष्कार के बाद भी यदि अधिकारियों ने कार्रवाई नहीं की तो उग्र आंदोलन किया जाएगा। इस मौके पर सदस्य माधवी माथुर, उपाध्यक्ष गुड्डीबाई अहिरवार, सदस्य प्रियंका रानी पाठक, गीता सिंह, कोमलबाई दांगी, कलाबाई सहेरिया, गीता लोधी, ज्योति यादव, कमला बाई दांगी और पूजा घावरी आदि मौजूद थीं।
जिला पंचायत सदस्यों ने बैठक का बहिष्कार किया। हाल के बाहर खड़े सदस्य।
hin_Deva hin_Deva hin_Deva hin_Deva hin_Deva hin_Deva hin_Deva